Kuni meil elavad metsloomad, jätkub ka põline jahitraditsioon. Kellele selleks, et toidulisa lauale saaks, kellele huvitavate loodusvaatluste  pärast, kellele sportlik tegevus ja hobi. Kellele kõik see kokku. Kui jahimeeste näol on tegu mõistvate ja maaomaniku huvisid arvestavate inimestega, pole mul mingit põhjust seada suuri piiranguid jahimaade kasutamisele. Kõik tingimused on üles loetud kirjalikus lepingus, kus muu hulgas on üks oluline punkt - liiklemise piirang metsateedel võimsate maasturite või muude pinnast kahjustavate masinatega, eriti kevadise sulamise ajal. Jahimees käib metsas jala! Lisaks nõue hoida metsakultuure. Selle viimasega  aga mul muret pole, sest igal kevadel on jahimehed ise ka minu metsaistutuspäeva talgulised. Teavad, kus noor mets kasvama pandud ja kuidas oma kätetööd hoida.